CELEX: 32020R0129
Language: bg
Date: 2019-11-26 00:00:00
Title: Делегиран регламент (ЕС) 2020/129 на Комисията от 26 ноември 2019 година за изменение на прага на уязвимост, определен в точка 1, буква б) от приложение VII към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции

31.1.2020   
               
               
                  BG
               
               
                  Официален вестник на Европейския съюз
               
               
                  L 27/8
               
            
         ДЕЛЕГИРАН РЕГЛАМЕНТ (ЕС) 2020/129 НА КОМИСИЯТА
         от 26 ноември 2019 година
         за изменение на прага на уязвимост, определен в точка 1, буква б) от приложение VII към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 9, параграф 2 от него,
         като има предвид, че:
         
                     (1)
                  
                  
                     Съгласно член 9, параграф 1, буква а) от Регламент (ЕС) № 978/2012 дадена държава — бенефициер по ОСП, може да ползва тарифните преференции, предвидени в рамките на специалния насърчителен режим за устойчиво развитие и добро управление, при условие че се счита за уязвима поради липсата на диверсификация и поради недостатъчна интеграция в международната система за търговия, както е определено в приложение VII към Регламент (ЕС) № 978/2012.
                  
               
                     (2)
                  
                  
                     Съгласно точка 1, буква б) от приложение VII към Регламент (ЕС) № 978/2012 една държава се счита за уязвима, когато средната стойност през последните три последователни години на нейния внос в Съюза на продуктите, изброени в приложение IX, представлява по-малко от прага от 6,5 % като стойност от общия внос в Съюза на държавите — бенефициери по ОСП.
                  
               
                     (3)
                  
                  
                     Когато се изменя списъкът на държавите — бенефициери по ОСП, по силата на Регламент (ЕС) № 978/2012 на Комисията разполага с правомощието да приема делегирани актове за изменение на приложение VII с цел преразглеждане на прага на уязвимост, определен в точка 1, буква б) от приложение VII, така че в пропорционално изражение да се запази тежестта на прага на уязвимост за определяне на уязвимите държави, независимо от измененията на списъка на държавите — бенефициери по ОСП. В съответствие с приложение VII към Регламент (ЕС) № 978/2012 тежестта на прага на уязвимост е стойността на общия внос в Съюза на продуктите, изброени в приложение IX от всички държави — бенефициери по ОСП, взет като средна стойност.
                  
               
                     (4)
                  
                  
                     С Делегиран регламент (ЕС) 2015/602 на Комисията (2), считано от 1 януари 2015 г. прагът на уязвимост беше променен от 2 % на 6,5 %.
                  
               
                     (5)
                  
                  
                     В периода между последното преразглеждане на прага на уязвимост през 2015 г. и 1 януари 2019 г. списъкът на държавите — бенефициери по ОСП, в приложение II към Регламент (ЕС) № 978/2012 бе съществено изменен, като от него бяха заличени двадесет и една държави. Поради това е необходимо прагът на уязвимост, определен в точка 1, буква б) от приложение VII към Регламент (ЕС) № 978/2012, да бъде изменен.
                  
               
                     (6)
                  
                  
                     В резултат на промените, извършени в списъка на държавите в приложение II към Регламент (ЕС) № 978/2012 в периода между последното изменение на прага на уязвимост през 2015 г. и 1 януари 2019 г., взетият като средна стойност общ внос в Съюза на продуктите, изброени в приложение IX, от всички държави — бенефициери по ОСП, по разчетни данни е намалял с 12,2 %. Ето защо с едно увеличение на прага на уязвимост от 6,5 % на 7,4 %, считано от 1 януари 2019 г., в пропорционално изражение ще се запази тежестта на прага на уязвимост, определен в приложение VII към Регламент (ЕС) № 978/2012.
                  
               
                     (7)
                  
                  
                     С цел да се вземат предвид ефективните дати на промените в списъка на държавите в приложение II към Регламент (ЕС) № 978/2012 и неговото въздействие върху уязвимостта на държавите бенефициери, този праг следва да бъде ефективен от 1 януари 2019 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В точка 1, буква б) от приложение VII към Регламент (ЕС) № 978/2012 стойността „6,5 %“ се заменя със „7,4 %“.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 ноември 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 303, 31.10.2012 г., стр. 1.
         
            (2)  Делегиран регламент (ЕС) 2015/602 на Комисията от 9 февруари 2015 г. за изменение на Регламент (ЕС) № 978/2012 на Европейския парламент и на Съвета по отношение на прага на уязвимост, определен в точка 1, буква б) от приложение VII към посочения регламент (ОВ L 100, 17.4.2015 г., стр. 8).